बिहार: दहेज नहीं मिला तो महिला को तीन साल तक टॉयलेट में कैद करके रखा

प्रतीकात्‍मक फोटो

दरभंगा. बिहार के दरभंगा में एक महिला को तीन साल तक ससुराल में टॉयलेट में बंद रखने का मामला सामने आया है। 25 साल की इस महिला के परिवार द्वारा दहेज की मांग पूरी न करने पर और बेटी को जन्‍म देने की वजह से यह सलूक किया गया। पुलिस ने रामबाग इलाके से रविवार को इस महिला को बचाया।

एसएचओ सीमा कुमारी के मुताबिक, जब महिला को टॉयलेट से बाहर निकाला गया, तब वह फटे हुए कपड़ों में बुरी हालत में थी। छोटे से कम रोशनी वाले टॉयलेट से बाहर आने के बाद कुछ देर तक मुश्किल से वह आखें खोल सकीं। उसने आरोप लगाया कि उसे टॉयलेट में बंद कर ताला लगा दिया गया था। बचा-खुचा खाना दिया जाता था। उसे अपनी बेटी को देखने तक नहीं दिया जाता था। दहेज लाने और बेटी को जन्म देने का बदला उससे लिया जा रहा था। महिला के पिता श्याम सुंदर सिंह की कोशिशें आखिर रंग लाईं एसएसपी से शिकायत के बाद पुलिस ने महिला के घर पर कार्रवाई कर उनको मुक्त कराया। पति और अन्य ससुराल वालों पर मामला दर्ज किया गया है।

क्‍या है पूरा मामला

दरभंगा जिले के ही पटसन गांव की रहने वाली महिला की 2010 में प्रभात कुमार सिंह से शादी हुई थी। शादी के कुछ ही दिन बाद से उनके पति और दूसरे ससुराल वालों ने दहेज के लिए अत्याचार करना शुरू कर दिया था। उसे न तो मायके जाने दिया जाता था और अगर मायके के संबंधी मिलने आते थे तो उनको भगा दिया जाता था। एसएचओ ने कहा कि महिला ने बाहर आते ही अपनी बेटी से मिलने की इच्छा जताई। तीन साल की बेटी के पहचान पाने पर मां फूट-फूट कर रोने लगी।